Document ID: 32005R1815

ΚΑΝΟΝΙΣΜΌΣ (ΕΚ) αριθ. 1815/2005 ΤΗΣ ΕΠΙΤΡΟΠΉΣ
της 7ης Νοεμβρίου 2005
για την τροποποίηση του κανονισμού (ΕΟΚ) αριθ. 2742/90 περί λεπτομερειών εφαρμογής του κανονισμού (ΕΟΚ) αριθ. 2204/90 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2204/90 του Συμβουλίου, της 24ης Ιουλίου 1990, για τον καθορισμό των συμπληρωματικών γενικών κανόνων της κοινής οργάνωσης της αγοράς στον τομέα του γάλακτος και των γαλακτοκομικών προϊόντων όσον αφορά τα τυριά (1), και ιδίως το άρθρο 3 παράγραφος 3 δεύτερο εδάφιο,
Εκτιμώντας τα ακόλουθα:
(1)
Το άρθρο 3 παράγραφος 3 πρώτο εδάφιο του κανονισμού (ΕΟΚ) αριθ. 2204/90 προβλέπει την επιβολή χρηματικής κύρωσης σε περίπτωση χρήσης καζεΐνης ή καζεϊνικών αλάτων, χωρίς άδεια, για την παρασκευή τυριών. Η κύρωση ισούται με το 110 % της διαφοράς μεταξύ της αξίας του αποκορυφωμένου γάλακτος που απαιτείται για την παρασκευή 100 χιλιογράμμων καζεϊνών και καζεϊνικών αλάτων, η οποία προκύπτει από την αγοραία τιμή του αποκορυφωμένου γάλακτος σε σκόνη, αφενός, και της αγοραίας τιμής των καζεϊνών και των καζεϊνικών αλάτων, αφετέρου.
(2)
Στο άρθρο 4 παράγραφος 1 του κανονισμού (ΕΟΚ) αριθ. 2742/90 της Επιτροπής (2), το ποσό που οφείλεται για τις ποσότητες καζεϊνών ή/και καζεϊνικών αλάτων που χρησιμοποιούνται χωρίς άδεια στην παρασκευή τυριών, καθορίζεται σε 65,00 ευρώ ανά 100 χιλιόγραμμα, με βάση τις τιμές των καζεϊνών και των καζεϊνικών αλάτων που διαπιστώθηκαν στις αγορές κατά το τελευταίο τρίμηνο του 2001. Πρέπει να μειωθεί το εν λόγω ποσό, λαμβάνοντας υπόψη τις αγοραίες τιμές του αποκορυφωμένου γάλακτος σε σκόνη, αφενός, και των καζεϊνών και των καζεϊνικών αλάτων, αφετέρου, που διαπιστώθηκαν κατά το δεύτερο τρίμηνο του 2005.
(3)
Οι τιμές που διαπιστώθηκαν στις αγορές κατά το δεύτερο τρίμηνο του 2005 ανέρχονται σε 200 ευρώ ανά 100 χιλιόγραμμα για το αποκορυφωμένο γάλα σε σκόνη και σε 580 ευρώ ανά 100 χιλιόγραμμα για τις καζεΐνες και τα καζεϊνικά άλατα.
(4)
Ο κανονισμός (ΕΟΚ) αριθ. 2742/90 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 4 του κανονισμού (ΕΟΚ) αριθ. 2742/90, η παράγραφος 1 αντικαθίσταται από το ακόλουθο κείμενο:
«1. Το ποσό που οφείλεται κατ’ εφαρμογή του άρθρου 3 παράγραφος 3 του κανονισμού (ΕΟΚ) αριθ. 2204/90 ισούται με 22,00 ευρώ ανά 100 χιλιόγραμμα καζεϊνών ή/και καζεϊνικών αλάτων.».
Άρθρο 2
Ο παρών κανονισμός αρχίζει να ισχύει την πέμπτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Νοεμβρίου 2005.

Labels: 2
17
0
3
15